Source: https://www.uad.sk/33/vydanie-poucenia-na-vyplnenie-suhrnneho-vykazu-k-dph-v-roku-2018-uniqueiduchxzASYZNbaPiNpHHX2-4rmbdJr6mF9WcEWLDBR_98/
Timestamp: 2018-08-15 09:46:26+00:00
Document Index: 10328160

Matched Legal Cases: ['§ 80', '§ 4', '§ 4', '§ 5', '§ 7', '§ 7', '§ 69', '§ 69']

Vydanie poučenia na vyplnenie súhrnného výkazu k DPH v roku 2018 | Účtovníctvo a dane
Vydanie poučenia na vyplnenie súhrnného výkazu k DPH v roku 2018
Ministerstvo financií Slovenskej republiky oznamuje, že na zabezpečenie jednotného postupu pri vypĺňaní súhrnného výkazu k dani z pridanej hodnoty ustanoveného opatrením Ministerstva financií Slovenskej republiky, ktoré bolo vyhlásené v Zbierke zákonov Slovenskej republiky pod číslom 500/2009 Z. z., vydalo poučenie na jeho vyplnenie, ktoré je prílohou tohto oznámenia.
Vzor súhrnného výkazu k dani z pridanej hodnoty účinný od 1. januára 2010 zostáva nezmenený.
Poučenie na vyplnenie súhrnného výkazu k dani z pridanej hodnoty vychádza z poučenia, ktoré bolo vydané na vyplnenie súhrnného výkazu používaného od 1. januára 2010, a reaguje hlavne na rozšírenie povinnosti zdaniteľných osôb registrovaných na účely dane z pridanej hodnoty podávať súhrnný výkaz, ak sa zúčastňujú na trojstrannom obchode v postavení prvého odberateľa, s účinnosťou od 1. januára 2018.
Kto, kedy a ako podáva súhrnný výkaz:
Súhrnný výkaz k dani z pridanej hodnoty (ďalej len „súhrnný výkaz“) podáva podľa § 80 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) platiteľ dane registrovaný podľa § 4, § 4b alebo § 5 zákona o DPH (ďalej len „platiteľ dane“), zdaniteľná osoba registrovaná pre daň podľa § 7 alebo § 7a zákona o DPH (ďalej len „zdaniteľná osoba registrovaná pre daň“) a daňový zástupca podľa § 69a alebo § 69aa zákona o DPH za zastúpené zahraničné osoby elektronickými prostriedkami najneskôr do 25 dní po skončení obdobia, v ktorom dodali do iného členského štátu Európskej únie (ďalej len „členský štát“) tovar oslobodený od dane, dodali do iného členského štátu službu príjemcovi, ktorý je povinný platiť daň, alebo sa zúčastnili na trojstrannom obchode ako prvý odberateľ.
Uvedené poučenie je zverejnené na tejto webovej stránke.
Ďalšie informácie k téme "Vydanie poučenia na vyplnenie súhrnného výkazu k DPH v roku 2018"